*****

ΚΑΝΟΝΙΣΜΟΣ (ΕΟΚ) αριθ. 366/86 ΤΗΣ ΕΠΙΤΡΟΠΗΣ

της 19ης Φεβρουαρίου 1986

που προβλέπει μεταβατικά μέτρα όσον αφορά τις εισαγωγές σταφίδων, ορισμένων βύσινων και προσωρινά διατηρημένων σμέουρων καταγωγής Ισπανίας και Πορτογαλίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 1 και το άρθρο 257 παράγραφος 1,

Εκτιμώντας:

ότι με το άρθρο 4α του κανονισμού (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), έχει καθιερωθεί καθεστώς εισαγωγής για τις σταφίδες· ότι με τον κανονισμό (ΕΟΚ) αριθ. 1626/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2752/85 (4), και με τον κανονισμό (ΕΟΚ) αριθ. 67/86 της Επιτροπής (5) καθιερώθηκε παρόμοιο καθεστώς στο πλαίσιο των μέτρων διασφαλίσεως που εφαρμόζονται στις εισαγωγές ορισμένων βύσινων και των προσωρινά διατηρημένων σμέουρων·

ότι για τις σταφίδες, ορισμένα βύσινα και τα προσωρινά διατηρημένα σμέουρα που προαναφέρονται, η εφαρμογή του καθεστώτος που προβλέπεται από την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά, και της πράξης προσχώρησης την 1η Μαρτίου 1986, είναι δυνατό να ωθήσει ορισμένους εμπορευόμενους να προβούν, έχοντας σαν σκοπό το κέρδος, σε αποθεματοποίηση των προϊόντων αυτών στην Ισπανία και στην Πορτογαλία πριν από την ημερομηνία αυτή· ότι τέτοιες κερδοσκοπικές πρακτικές είναι δυνατό να δημιουργήσουν αισθητές δυσκολίες στην Κοινότητα για την αγορά των προϊόντων αυτών· ότι η εξακρίβωση της πραγματικής ημερομηνίας της θέσης των προϊόντων αυτών σε ελεύθερη κυκλοφορία πριν ή μετά την 1η Μαρτίου, μπορεί να αποδειχθεί δύσκολη· ότι το καθεστώς εισαγωγής που έχει καθιερωθεί πρέπει, συνεπώς, να εφαρμόζεται στα προϊόντα που τίθενται σε ελεύθερη κυκλοφορία στην Ισπανία και στην Πορτογαλία και κατόπιν επανεξάγονται σε ένα από τα λοιπά κράτη μέλη·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα μέτρα που προβλέπονται στο άρθρο 4α του κανονισμού (ΕΟΚ) αριθ. 516/77 όσον αφορά τις σταφίδες, καθώς και τα μέτρα που προβλέπονται στον κανονισμό (ΕΟΚ) αριθ. 1626/85 όσον αφορά ορισμένα βύσινα και στον κανονισμό (ΕΟΚ) αριθ. 67/86 όσον αφορά τα προσωρινά διατηρημένα σμέουρα, εφαρμόζονται για τα προϊόντα που τίθενται σε ελεύθερη κυκλοφορία στην Ισπανία και την Πορτογαλία και επανεξάγονται στην Κοινότητα στη σύνθεσή της στις 31 Δεκεμβρίου 1985.

Άρθρο 2

Ο παρών κανονισμός αρχίζει να ισχύει την 1η Μαρτίου 1986.

Εφαρμόζεται για τη θέση σε κατανάλωση των προϊόντων αυτών, στην Κοινότητα με τη σύνθεσή της στις 31 Δεκεμβρίου 1985, έως τις 31 Δεκεμβρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Φεβρουαρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 362 της 31. 12. 1985, σ. 8.

(3) ΕΕ αριθ. L 156 της 15. 6. 1985, σ. 13.

(4) ΕΕ αριθ. L 259 της 1. 10. 1985, σ. 59.

(5) ΕΕ αριθ. L 12 της 16. 1. 1986, σ. 13.